
I.  УСЛУБИЙ  КЎРСАТМАЛАР

1.  Курс ишининг мақсади
Таълим йўналишининг ўқув режаси талабларига мувофиқ “Физика” таълими йўналиши талабалари ўқув дастури бўйича “Физика ўқитиш методикаси” фанини ўқиш билан бирга, ушбу фандан курс ишини бажаришлари ҳам кўзда тутилган.  

Олий таълим муассасаларида ўқув фанлари бўйича курс ишини бажаришнинг мақсади қуйидагилардан иборат:

- талабаларда фан бўйича эгалланган назарий ва амалий билимларни мустаҳкамлаш, ўзлаштирилган билимларни илмий, техникавий ва ишлаб чиқариш жараёнларидаги аниқ вазифалар ечимини ҳал этишда қўллай олиш кўникмаларини ҳосил қилишга йўналтириш;

- талабаларнинг ижодий ишлашини ташкил этиш, уларда қўйилган муаммо ва масала ечимини топиш усулларини қўллай олиш, якунлаш, олинган натижалар бўйича қарор қабул қилиш ва хулоса чиқариш малакасини шакллантириш;

- муайян ўқув ишларини мустақил равишда бажариш учун зарур бўлган билим ва кўникмаларни шакллантириш ҳамда ривожлантириш.

2.   Курс ишининг  вазифалари
Ўқув фани бўйича назарий ва амалий(лаборатория, семинар) машғулотларда эгалланган билимлар асосида талабаларда: 

- ўқув фани курси бўйича янги билимларни мустақил тарзда пухта ўзлаштириш кўникмаларини шакллантириш;
- фаннинг долзарб назарий масалалари бўйича билимларни чуқурлаштириш, талаба томонидан мавзуга оид олинган назарий билимларни ижодий қўллаш кўникмасини ҳосил қилиш;
- танланган мавзу бўйича ҳар хил манбаларни (диссертация, монография, даврий нашрлардаги илмий мақолалар) ўрганиш қобилиятини шакллантириш ҳамда такомиллаштириш ва уларнинг натижалари асосида таҳлил қилиш, мустақил ҳолда материални ифода этиш, илмий хулоса ва таклифлар қилиш;

- зарур ахборот манбалари, ресурслари ва маълумотларни излаб топишнинг қулай усуллари ҳамда воситаларини аниқлашни таркиб топтириш;

- ахборот манбалари ва манзилларидан самарали фойдаланиш усулларини татбиқ этиш кўникмасини ҳосил қилиш;

- ўқув ва илмий адабиётлар билан ишлаш малакасини ошириш ҳамда ёзма кўринишдаги маълумотларни тўғри расмийлаштириш кўникмаларини ривожлантириш;

- ахборот-коммуникация технологиялари ва Интернет тармоғидан мақсадли фойдаланишни тарбиялаш;

- қўйилган вазифа ва топшириқларнинг рационал ечимини белгилаш хусусиятларини шакллантириш;

- тўпланган маълумотларни илмий ва амалий таҳлил қилишни таркиб топтириш;

- курс ишини бажаришга қўйилган талаблар асосида тизимли ва ижодий фаолиятни ташкил эта олишни тарбиялаш;

- мустақил тарзда хулосалар чиқариш ва шахсий қарорларни қабул қилишни тарбиялаш;

- вазифа юзасидан ишлаб чиқилган ечим, ғоя ва тавсияларни илмий асослаш ҳамда мутахассислар жамоаси олдида курс ишини ҳимоя килиш кўникмаларини шакллантиришдан иборат.  

3.  Курс ишларининг мавзуси
Талабалар мазкур фанни ўрганиш жараёнида:  Физика ўқитиш методикаси  фанининг предмети, уни  ўқитишнинг  мақсади ва бугунги кун  талаблари асосида келиб чиқадиган вазифалари; Электротехника  таълими мазмуни ва структураси, мутахассислик  фанлари билан  боғлиқлик жихатлари,  метод ва шакллари: ушбу фан бўйича  таълим беришнинг   замонавий технологияларини қўллаш бўйича билим,  малака ва  кўникмаларга эга бўладилар.


Фанни ўрганиш натижасида   бўлғуси мутахасислар ўз ўқувчиларга  энергетиканинг   иқтисодий  тарақиётда тутган ўрни, халқ фаровонлигини  ва   маданиятини оширишдан  аҳамияти,  экология   муаммоларини хал қилишда  тутган ўрни, республикамизда  электр энергиясини  ишлаб чиқаришнинг  ҳолати ва унинг  мамлакат  иқтисодиётидаги солмоғи, электр энергиясидан   унимли фойдаланиш  ва уни   тежаб ишлатиш  тушунчаларни  шакллантириш  услубларини  ҳам эгаллайдилар. 


Физика ўқитиш методикаси тўғрисидаги фан  физика, материаллар қаршилиги, математика, радиоэлектроника, чизмачилик, автоматлаштириш, энергетика, экология каби фанлар  билан ўзвий  боғланишдир.  Бинобарин,  ушбу фанни  ўрганиш асосида  талабалар электроэнергетика  ва электроника   муаммоларини  хал этишда  бошқа  фанларининг  иштирокини ҳам  билиб оладилар. Шу билан бирга электротехника асосларининг мактаб физикаси билан боғлиқлик жиҳатларини, ишлатилиши электр токидан фойдаланишга асосланган амалий  қурилмаларининг ишлатилиши бўйича кўникмалар ҳосил қиладилар.

Ўқув фани бўйича бажариладиган курс ишлари мавзуси тегишли кафедралар томонидан белгиланади ва факультет Илмий-услубий кенгаши мажлисида муҳокамадан ўтказилиб, бир йилда бир марта тасдиқланади.

Курс ишлари мавзулари рўйхати ўқув жараёни бошланиши билан талабаларга фан бўйича биринчи дарсда эълон қилинади.

Талабаларга курс ишларининг мавзуларини танлаш ҳуқуқи берилади. Талаба ёки талабанинг ўқиши учун тўлов-шартнома маблағини тўловчи буюртмачи эҳтиёж асосида фан бўйича талабалар бажарадиган курс ишлари учун мавзуларни таклиф этиш ҳуқуқига эга.

Курс иши мавзуси ва раҳбарлик қилувчи профессор-ўқитувчини талабага бириктириш кафедранинг тавсияси бўйича факультет деканининг буйруғи билан расмийлаштирилади.

4.  Курс ишига қўйиладиган асосий талаблар.
Курс ишлари ўқув режасига мувофиқ тугалланган маълум бир фан бўйича ўқув курси(семестр) якунида бажарилади. 

Курс ишлари мустақил тарзда бажарилиши шарт. Талаба курс ишини ёзишдан олдин танланган мавзу бўйича зарур адабиётлар ва материаллар билан танишиб чиқиши лозим. Улар курс ишини ёзишда фойдаланилган  адабиётлар рўйхатида кўрсатилиши керак.

Курс ишининг мазмуни мавзу номига ва режага мувофик келиши шарт. Курс ишининг мазмунида умумий ва мавзуга алоқаси бўлмаган маълумотлар бўлмаслиги лозим.

Курс ишининг бажарилиши ва расмийлаштирилиши тартибли тарзда амалга оширилишига алоҳида эътибор бериш талаб қилинади. Курс ишининг титул варағи намунаси 1-иловада келтирилган. Биринчи саҳифада курс иши режаси келтирилади. Режа кириш, асосий қисм, хулоса ва фойдаланилган адабиётлар рўйхатларидан иборат бўлади.  

Кириш қисмида мавзунинг долзарблиги, аҳамияти, моҳияти, ўрни ва татбиқий соҳалари ёритилади.

Асосий қисмда мавзунинг мазмуни назарий, амалий, тажрибавий, натижавий материаллар асосида тўлиқ ёритилади. Асосий қисм икки бобдан иборат бўлиши тавсия этилади. 

Хулоса қисмида талаба курс иши мавзусига оид келтирилган маълумотлар асосида ўзининг асосий хулосаларини келтиради.

Фойдаланилган адабиётлар рўйхатининг бош қисмига мавзу ва фанга оид энг муҳим илк манбалар ҳамда ҳукумат қарорлари жойлаштирилади. Кейин умумий ва махсус адабиётлар алифбо тартибида келтирилади. Рўйхат охирида эса газета ва журналлар кўрсатилади. Интернет маълумотлари ва сайтларидан олинган материаллар номлари ўрнатилган тартибда 2-иловага мувофиқ келтирилади. 

Фойдаланилган адабиётлар рўйхатида адабиётнинг муаллифи, номи, нашр қилинган жойи, йили аниқ кўрсатилиши лозим. 

Курс ишининг ёзма маълумотлари А4 шаклидаги қоғознинг чапдан - 3 см, ўнгдан - 1,5 см, юқори ва пастдан - 2 см масофа қолдирилган ҳолдаги ички қисмида компьютернинг Times New Roman ёзуви 12 ўлчамли шрифти билан 1,5 интервал оралиғини сақлаган ҳолда терилиши талаб этилади.

Матн саҳифалари тартиб рақамларига эга бўлиши керак. Тартиб араб рақамлари билан 3-бетдан бошланади. Биринчи ва иккинчи варақлар титул варағи ва иш режаси бўлиб, улар рақамланмайди.

Варақ(саҳифа)нинг тартиб рақами А4 шаклдаги қоғоз юқори қисмининг ўртасига колонтитул ёрдамида ўрнатилади.  

Курс ишининг умумий ҳажми 35 бетдан ошмаслиги лозим.

5. Курс ишини бажариш тартиби.
Курс ишини бажариш тартиби қуйидагича бўлиши мумкин:

-  мавзу бўйича зарур адабиётлар, маълумотлар билан танишиш ва уларнинг рўйхати(картотекаси)ни тузиш;

-   мавзу асосида ёритиладиган мазмун режасини тузиш ва унда ҳар бир бобнинг ҳажмини белгилаш;

Талаба курс иши режасини, адабиётлар ва кўргазмали қуроллар рўйхатини ўзи мустақил тарзда тузади ва илмий раҳбар назоратидан ўтказади.  

Мавзу асосида тўпланган материалларни, кўргазмали қуролларни режа асосида тартибга солади ва курс ишини ёзади.

Курс иши тайёр бўлгандан кейин уни расмийлаштириб, кафедрага топширади. Илмий раҳбарнинг ижобий тақризидан кейин курс иши 2 ёки 3 нафар профессор-ўқитувчилардан иборат бўлган ҳайъат олдида ҳимоя қилинади.

6.  Курс ишига  раҳбарлик
Курс ишига кафедранинг профессорлари, доцентлари ёки тажрибали ўқитувчилари сафидан илмий раҳбар тайинланади. Илмий раҳбар талабага мавзу ва адабиётларни танлашда, режа ва кўргазмали қурол, тақдимот материалларини тайёрлашда, курс ишини ёзишда маслаҳатлар бериб, унинг ижро этилишини назорат қилади. 

Шунингдек, илмий раҳбар айрим муаммоларни ҳал этишда талабага ёрдам беради. Жумладан:

- курс ишининг мавзусига мувофиқ, талабага курс ишига тегишли материалларни тўплаш;

- талаба билан биргаликда курс ишини бажариш жадвалини ишлаб чиқиш;

- дарсликлар, ўқув қўлланмалари, илмий рисолалар, илмий мақолалар, интернет материаллари билан танишиб чиқиш бўйича топшириқлар бериш;

- асосий адабиётлар, маълумотлар ва архив материаллари, интернет манзиллари(сайтлари) ҳамда мавзу бўйича бошқа манбаларни тавсия этиш;

- талабаларга илмий маслаҳатлар бериш;

- курс ишининг бажарилиш жараёнини назорат қилиш;

- талаба бажарган курс ишининг сифатини назорат қилиш;

- курс иши ҳимоясида иштирок этиш.

Курс ишини текширадиган илмий раҳбар ҳар бир варақнинг ҳошиясида ўзининг мулоҳазаларини ёзади. Ушбу кўрсаткичлар ижобий бўлган ҳолатда курс иши ҳимояга тавсия этилади. 

7.  Курс ишини баҳолаш меъёрлари ва мезонлари
Бажарилган курс иши амалдаги рейтинг Низомига мувофиқ 100 баллик тизимда баҳоланади ва қуйидагича рейтинг баллари қўйилади:
· 86 - 100 “аъло”; 

· 71 - 85 “яхши”;
· 55 - 70 “қониқарли”;
· 0 - 54 “қониқарсиз”.
Курс ишини баҳолашда қуйидагиларга эътибор бериш лозим:
· танланган мавзунинг долзарблиги асосланган ҳолда очиб берилганлиги;

· мавзуга оид масалаларнинг режа асосида тўла ёритилганлиги;

· кўйилган масалаларни ҳал қилишда энг самарадор усуллардан фойдаланилганлиги;

· чиқарилган хулосаларнинг илмий ва амалий асосланганлиги;

· курс ишини тайёрлаш ва расмийлаштириш талабларига амал қилинганлиги;

· курс иши матнини тайёрлашда кўчирмачиликка йўл қўйилмаганлиги;

· интернет материалларидан фойдаланганлиги; 

· бажарилган курс иши бўйича натижаларни татбиқ этиш юзасидан таклифларнинг мавжудлиги.
Талабага қуйидаги ҳолларда “аъло” (86-100 балл) баҳо қўйилади:
- курс иши белгиланган вақтда, барча талаблар асосида тўлиқ ва тўғри бажарилган бўлса;

- курс ишининг мақсади ва вазифалари тўлиқ ёритиб берилган бўлса;

- талаба танлаган курс иши мавзуси бўйича назарий ва амалий билимларни тўлиқ ўзлаштирганлигини намоён қилса;

- курс иши буйича натижалар олиниб, қўлга киритилган натижалардан зарур хулосалар чиқарилган бўлса;

- матнлар баёнида илмийлик ва мантиқийлик сақланиб, илмий хатоликларга йўл қўйилмаган бўлса;

Талабага қуйидаги ҳолларда “яхши” (71-85 балл) баҳо қўйилади:
- курс иши белгиланган вақтда ва талаб даражасида бажарилган бўлса;

- курс ишининг мақсади ва вазифалари атрофлича ёритиб берилган бўлса;

- танланган курс иши мавзуси бўйича назарий ва амалий билимларни етари ўзлаштирган бўлса;

- ёзилган курс иши бўйича олинган натижалардан тўғри хулосалар чиқарилган бўлса;

Талабага қуйидаги ҳолларда “қониқарли” (55-70 балл) баҳо қўйилади:
- курс иши белгиланган вақтда бажарилган бўлса;

- курс ишининг мақсади ва вазифалари ёритиб берилган бўлса;

- танланган курс иши мавзуси бўйича назарий ва амалий билимларни қисман ўзлаштирган бўлса;

- курс ишида келтирилган маълумотлар тўлиқ бўлмаса ва олинган натижалар чала бўлса;
Талабага қуйидаги ҳолларда “қониқарсиз” (0-54 балл) баҳо қўйилади:
- курс иши белгиланган вақтда ва талаб даражасида бажарилган бўлмаса;

- курс иши мавзусининг мақсади ва вазифалари очиб берилган бўлмаса;

- танланган курс иши мавзуси буйича назарий ва амалий билимларнинг ўзлаштирилганлиги намоён этилмаса;

- курс ишида келтирилган маълумотлар ва олинган натижалар ноаниқ бўлса.
Эслатма: Курс ишини расмийлаштириш намунаси иловада берилган. 

8. Курс иши ҳимоясини қабул қилиш ва сақлаш

Ҳимояга тавсия этилган курс иши кафедра мудири томонидан белгиланган мутахассислар иштирокида (камида 2 нафар) ва кўрсатилган санада қабул қилинади. Курс ишини ҳимоя қилишда ахборот коммуникация технологиялари воситаларидан фойдаланиш тавсия этилади. 

Ҳимоядан муваффақиятли ўтган курс иши кафедрада камида 4 йил сақланади.

II. ФАННИНГ  ҚИСҚАЧА МАЗМУНИ  ВА  КУРС ИШИ МАВЗУЛАРИ
Олий таълим тизимининг бакалавриат таълим йўналишларида “Физика ўқитиш методикаси” фани талабаларнинг умумий ўрта ҳамда ўрта махсус, касб-ҳунар таълими муассасаларида физика фани бўйича ўзлаштирган билимларини тузилиши, мазмуни, илмий ва педагогик-психологик асослари, улардаги услубий ғояларни назарий ва амалий жиҳатдан чуқур ўрганишларини таъминловчи курс ҳисобланади. Курс мазмуни услубий хусусиятга эга тарзда шакллантирилган бўлиб, мазкур соҳадаги ишланмалар, педагогик янгиликлар ва психологик тавсияларга асосланади. Мазкур ўқув фани назарий, амалий ва тажриба (лаборатория) машғулотлари ва мустақил изланиш бўйича билимларни ўзлаштиришга қаратилган. Шунингдек, курснинг мазмуни физика курсининг бошқа бўлимлари, педагогика, психология, геометрия, чизмачилик ва бошқа фанлар билан узвий боғлиқ.

“Физика ўқитиш методикаси” фани бакалавриат таълим йўналишлари бўйича бўлажак мутахассисларнинг ўз касбий фаолиятларига мазкур фан бўйича эгаллаган билимларини татбиқ этиш билан ижтимоий тараққиёт ва иқтисодий самарадорликка эришишларида катта аҳамият касб этади. Шу сабабли курснинг мазмунини шакллантириш, уни талабаларга етказишда асосий эътибор йўналиш бўйича касбий билимларни кучайтиришга қаратилади. Курсни ўқитишнинг мазмуни ва шаклларини танлаш тамойиллари унинг бошқа предметлар билан ўзаро алоқасини тушунтириш, тармоқ тизимлари орқали компьютер дастурий воситаларини илдам қўллай олиш усулларини эгаллашга ёрдам беради. 

Курс ишларининг мустақил тарзда бажарилиши орқали талабаларда “Физика ўқитиш методикаси” фани бўйича эгалланган билимлар ҳажмини орттириш, бажарилган иш мазмунига оид хулосаларни чиқариш, касбий фаолиятга татбиқ этиш усулларини ўрганиш назарда тутилади.  

“Физика ўқитиш методикаси” фани бўйича бажариладиган курс иши мавзуларининг тахминий рўйхати қуйидагича тавсия этилади: 
 “Физика ўқитиш методикаси” фанидан талабалар бажариши лозим бўлган курс иши мавзулари:

1. Мактаб физика курсида «Суюқликларнинг хоссалари» мавзусини ўтиш методикаси.

2. КҲКларида физика ўқитиш жараёнида касбга йўналтиришни амалга ошириш.

3. КҲК ларида физика ўқитишнинг ўзига хос томонлари.

4. Академик лицейларда физика ўқитишнинг ўзига хос томонлари.

5. Физика ўқитишнинг амалий йўналишини кучайтириш.

6. КҲКларида «Ички энергия» мавзусини ўтиш методикаси.

7. Академик лицейлар ва КҲКларида «Физика ва илмий техник инқилоб» мавзусини ўтиш.

8. Физикадан кечалар, тўгараклар, ушрашувлар, ўткир зеҳнлилар мушоираси ўтказиш методикаси.

9. АЛ ва КҲКларида «Ёруғлик таъсирлари. Ёруғлик квантлари» мавзусини ўтиш методикаси.

10. Ўқувчиларни физакадан ўқув ва илмий оммабоп адабиётлар билан мустақил ишлашга ўргатиш.

11. Физикадан масалалар турлари ва уларни ечиш методикаси.

12. АЛ ва КҲКларида «Молекуляр кинетик назарияси асослари» мавзусини ўтиш методикаси.

13. АЛ ва КҲКларида «Электродинамика» бўлимини ўтиш методикаси.

14. АЛ ва КҲКларида «Ёруғликнинг тўлқин хоссалари» мавзусини ўтиш менодикаси.

15. АЛ ва КҲКларида «Ярим ўтказгичларнинг электр хоссалари» мавзусини ўтиш методикаси.

16. Физика дарсларида эстетик тарбияни амалга ошириш методикаси.

17. Физикадан олимпиадаларни ташкил этиш ва ўтказиш методикаси.

18. Физика дарсларидан муаммоли ўқитишни амалга ошириш методикаси.

19. Умумтаълим мактабларида «Сақланиш қонунлари» мавзусини ўтиш методикаси.

20. АЛ ва КҲКларида «Қаттиқ жисмлар хоссалари» мавзусини ўтиш методикаси.

21. АЛ ва КҲКларида «Электромагнит тўлқинлар» мавзусини ўтиш методикаси.

22. АЛ ва КҲКларида «Атом тузилиши» мавзусини ўтиш методикаси.

23. Физикадан масалалар ечишда алгоритмик усуллардан фойдаланиш.

24. Физикадан амалий ишларини бажаришда компьютер технологияларидан фойдаланиш.

25. Физика ўқитиш методикаси  дарсларида иқдисодий тарбияни амалга ошириш.

26. Физика ўқитиш методикасини  дарсларида ўқувчиларни ватанпарварлик руҳда тарбиялаш.

27. Физика ўқитиш методикасини дарсларида экологик тарбияни амалга ошириш.

28. Физика ўқитиш методикасини ўқитишда ўқувчиларнинг ижодий қобилиянини ривожланнириш йўллари.

29. Физикадан сайтни ташкил этиш ва ўтказиш методикаси.

30. Физика дарсларида турли ўйинчоқлардан фойдаланиш.

31. КҲКларида механик иш, энергия ва қувват мавзусини янги технологиялардан фойдаланиб ўрганиш.

32. Академик лицейларда физика ўқитишни қўшимча касбий ихтисосликларга боғланиб амалга ошириш.

33. Физика ўқитиш методикасини   ўқитишда ўқувчилар билимини тесн саволлари орқали назорат қилишнинг ўзига хос жиҳатлари.

34. Ясама асбоблардан фойдаланиш йўли билан физика дарс самарадорлигини ошириш ҳақида.

35. Бозсу каналида қурилган электр ишлаб чиқариш иншоатлари ва улардан физика ўқитишда фойдаланиш.

36. Физика ўқитиш методикасини ўқитишда янги педагогик технологиялардан фойдаланишнинг ўзига хос жижатларини аниқлаш.

37. Мактаб ва ЎМКҲТ тизимида физикадан ўтказиладиган амалий-лаборатория машғулотлари узвийлигини ўрганиш.

38. Физика ўқитиш методикасини  таълим мазмунида моделлаштириш ва аналогиялар (ўхшаниш) ҳамда улардан фойдаланиш.

39. Аниқ фанлар таълим йўналишидаги академик лицей ўқувчиларини илмий мақолалар билан таништириш ва реферат ёзишга ўргатиш.

40. Физика ўқитиш методикасини таълим мазмунини такомиллаштиришни рақобатчилик асосида ташкил этилишини ўрганиш.

41. Физика ўқитиш методикасини ўқув хоналарини жиҳозланишини бозор тузуми талаблари асосида ташкил эниш.

42. Физикадан ўзбек тилида яратилган дарслик ва ўқув қўлланмаларни ўрганиш ва уларнинг таҳлили.

43. Лотин графикасига ўтиш муносабати билан физик катталикларнинг белгиланишидаги ўзига хосликлар.

44. ЎМКҲТ ўқув муассалари учун физикадан меъёрий ҳужжанларни ўрганиш ва таҳлил этиш.

45. Физика таълим тизими яратилишидаги дидактик тамоиллар ва уларни аниқ мисоллар ёрдамида ифодалаш.

46. ЎМКҲТ тизимида рақобатчилик (физика ўқитиш мисолида).

47. Физика ўқитиш методикасининг ривожланиш тарихи ҳақида.

48. Физика ўқитишнинг такомиллашувида уснувор ғояларнинг ривожлантирилиб борилиши.

49. Физикадан лаборатория ишлари ва намоишли тажрибалар узвийлигини ўрганиш.

50. Ясама асбоблардан фойдаланиш йўли билан 9 йилик мактабда физика таълим самарадорлигини ошириш.

51. ЎМКҲТ ўқув муассасаларида физика курси мавзуларини ўрганиш методикаси (ихтиёрий танланган бўлим мавзулари мисолида).

Изох:   I. Талабанинг таклиф ва истакларини эътиборга олган ҳолда фанга тегишли бошқа мавзулардан фойдаланиш мумкин.


      II. Курс иши мавзулари фаннинг ўқув услубий    мажмуада берилган. 

Мавзуларни режалаштириш намуналари
1. 10-мавзу.  АЛ ва КҲКларида «Ёруғлик таъсирлари. Ёруғлик квантлари» мавзусини ўтиш методикаси.
Режа:

Кириш

Асосий қисм:

I боб.
1. Ёруғлик таъсирлари.Ёруғлик квантлари.
2. И. Нютон тажрибалари ва спектрал таҳлил.

II боб.

3. Ёруғлик  ҳодисасининг илм-фан тараққиётидаги роли.

4. Ёруғлик таъсирлари ва квантларидан амалий фойдаланиш.
Хулоса

Фойдаланиладиган адабиётлар  

1. Ландсберг Г.С. "Оптика" Т 1981.

3. Э.Е. Эвенчик, С.Я. Шамаш, А.В. Орлов Ўрта мактабда физика ўқитиш методикаси. (Механика) Т.: 1989.

4. Ўрта мактабда физика ўқитиш методикаси. С.Я. Шамаш таҳрири остида (Молекуляр физика. Электродинамика). Т.: 1992.

5. А.Т. Глазунов, И.И. Нурминский, А.А, Пинский «Ўрта мактабда физика ўқитиш методикаси» (Ностационар ҳодисалар электродинамикаси, квант физикаси) Т.: 1996.

